ไฟแนนเชียลไดเจสต์
ซีฟโก้คว้างาน 5 โครงการ 161 ล้าน
24 ก.ค. 2555

ซีฟโก้คว้างาน 5 โครงการ 161 ล้าน
บริษัท ซีฟโก้ (SEAFCO) แจ้งว่า บริษัทได้รับงานเพิ่ม 5 โครงการ มูลค่ารวม 161.9 ล้านบาท ซึ่งเป็นรายการทำธุรกิจปกติและเป็นไปตามเงื่อนไขการค้าที่บริษัทกับนิติบุคคลอื่นๆ โดยทั่วไป
บริษัทรับงานเสาเข็มเจาะโครงการ 1.โรงงาน เอ็นอีซี โตกิน ที่ถนนสุขุมวิท กิโลเมตร 38 จ.สมุทรปราการ ของบริษัท นันทวัน 2.โรงแรมเมอร์เคียว มักกะสัน ที่ถนนกำแพงเพชร 7 กทม. ของบริษัท อูเบอะ 3.อาคาร เดอะ เครส ที่ถนนสุขุมวิท 34 กทม. ของบริษัท เอสซี แอสเสท คอร์ปอเรชั่น
4.อาคารที่จอดรถ (ระยะที่ 2) ที่วัดพระธรรมกาย ที่คลองหลวง จ.ปทุมธานี ของมูลนิธิพระธรรมกาย และ 5.อาคารอาศรมบรรพชิต ที่วัดพระธรรมกาย คลองหลวง จ.ปทุมธานี ของมูลนิธิพระธรรมกาย 
OHTL ตั้งอาแมนดาคุม รร.แมนดาริน
คณะกรรมการ บริษัท โอเอชทีแอล (OHTL) มีมติเมื่อวันที่ 20 ก.ค. 2555 แต่งตั้งนางอาแมนดา ไฮด์แมน เป็นกรรมการและกรรมการผู้จัดการของบริษัทและผู้จัดการทั่วไปของโรงแรมแมนดาริน โอเรียนเต็ล กรุงเทพ มีผลตั้งแต่วันที่ 15 ก.ค. 2555 เป็นต้นไป
CHUO ร่วมทุนรุกงานพม่ายุโรปสหรัฐ
คณะกรรมการ บริษัท ชูโอ เซ็นโก (ประเทศไทย) หรือ CHUO มีมติให้บริษัทร่วมทุนในบริษัท Chuo Senko Dynamics (ROH) Co. Ltd. (ROH) ซึ่งเป็นบริษัทย่อยของชูโอฯ กับบริษัท Striders Corporation โดยบริษัทลดสัดส่วนการถือหุ้นจาก 100% เหลือ 82% โดยอีก 18% ให้บริษัท Striders Corporation ถือ เนื่องจากคณะกรรมการเห็นว่าบริษัทดังกล่าวสามารถสนับสนุนธุรกิจของบริษัทย่อยได้
นอกจากนี้ บริษัทได้ร่วมทุนในบริษัท Wonder Asia Co., Ltd. บริษัทย่อยของ ชูโอฯ กับบริษัท Wonder โดยบริษัทลดสัดส่วนการถือหุ้นลงจาก 100% เหลือ 51% เพื่อเปิดให้บริษัท Wonder ถือหุ้น Asia Pte Ltd.
คณะกรรมการบริษัทยังมีมติให้จัดตั้งบริษัทย่อยใหม่และบริษัทที่เกี่ยวข้องขึ้นจำนวน 6 บริษัท เพื่อรองรับการขยายธุรกิจเกี่ยวกับการลงทุนในธุรกิจโฆษณาในประเทศพม่าและในยุโรป สหรัฐอเมริกา
KCE ทยอยซื้อหุ้นคืนอีก 7 แสนหุ้น
บริษัท เคซีอี อีเลคโทรนิคส์ (KCE) รายงานผลการซื้อหุ้นคืนกรณีเพื่อการบริหารทางการเงิน ว่า เมื่อวันที่ 23 ก.ค. 2555 บริษัทได้ซื้อหุ้นคืนผ่านตลาดหลักทรัพย์จำนวน 7 แสนหุ้น ราคาที่ซื้อสูงสุดหุ้นละ 6.95 บาท และต่ำสุดหุ้นละ 6.90 บาท มูลค่ารวม 4,858,364.74 บาท 
ทั้งนี้ หลังการซื้อหุ้นดังกล่าวส่งผลให้จำนวนรวมของหุ้นที่ซื้อคืนในโครงการจนถึงปัจจุบัน 3,531,700 หุ้น หรือ 0.76% ของจำนวนหุ้นที่ซื้อคืนต่อจำนวนหุ้นที่ชำระแล้ว มูลค่ารวมที่ซื้อคืน 23.3 ล้านบาท โดยวันครบกำหนดโครงการซื้อหุ้นคืนในวันที่ 10 ธ.ค. 2555